‘આદિત્ય બિરલા કૅપિટલ’ના ઍસોસિયેટ વાઈસ પ્રેસિડન્ટ એસ. ગુરુરાજે જણાવ્યું કે કોઈ પણ વ્યક્તિ રોકાણ કરે ત્યારે એને સલામતી, નાણાંની પ્રવાહિતા, શ્રેષ્ઠ વળતર અને કરવેરામાં રાહત કે લાભ-એમ કુલ ચાર બાબત મળવી જોઈએ. આપણાં ધ્યેય નક્કી હોવાં જોઈએ અને જ્યારે રોકાણની વાત આવે ત્યારે એના માટે આગોતરું આયોજન પણ જોઈએ. લોકોને મ્યુચ્યુઅલ ફંડ વિશે અનેક પ્રશ્ન કે થોડી શંકા હોય છે કે આમાં અમે સફળ થઈશું કે નહીં? હું એમને સામે પૂછું છું કે લગ્ન કરો ત્યારે પતિ કે પત્ની કેવાં હશે એની પૂરેપૂરી તો જાણ નથી હોતીને? સારાં પાત્રોનો સંસાર ચાલે તો કેટલાંક યુગલ લગ્ન પછી છૂટાં પડતાં હોય છે! એમ તમે મ્યુચ્યુઅલ ફંડમાં રોકાણ કરતાં પહેલાં એવું શું કામ વિચારો છો કે આ સારું નહીં હોય? જો ન ફાવે તો એમાંથી નીકળવાના પણ રસ્તા છે. તમને ખબર છે આપણી સમસ્યા શું છે? પૈસા નથી એ સમસ્યા નથી. પૈસા છે, પરંતુ રોકવા ક્યાં એની સમજ નથી. દરેક વ્યક્તિએ પોતાની જરત નક્કી કરી, સમજીને રોકાણના વિકલ્પ નક્કી કરવા જોઈએ. જ્યાં સુધી મ્યુચ્યુઅલ ફંડનો સવાલ છે ત્યાં સુધી એમાં માસિક બચત યોજના પણ છે, લાંબા ગાળે વળતર આપે એવી યોજના પણ છે. રોકાણકારે પોતે પોતાની અનુકૂળતા અને જરૂરત મુજબ એમાંથી શું પસંદ કરવું એ જોવાનું હોય છે.